$10 000 for Jesse Rawlins

$10 000 for Jesse Rawlins er en norsk roman, utgitt som bok nummer 42 i den 83 bind store serien om western-helten og US-marshalen Morgan Kane. Boka ble lansert i 1970, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 432 og kostet fire kroner.

Handlingen 
I $10 000 for Jesse Rawlins er handlingen lagt til 1892, med en Kane som er 37 år gammel og en Rawlins som har kommet i skikkelig trøbbel i den vesle byen Mesa i Arizona. Midt i en hektisk affære mellom Rawlins og en animert og velvillig påtroppende guvernørfrue blir de angrepet, beskutt. Etter skuddvekslingen ligger det igjen et par døde (bl.a. den animerte). Den uskyldige Rawlins blir mistenkt, blir fengslet, rømmer fra fangenskapet og blir altså ordentlig ettersøkt - med en pris på sitt hode: $10 000 for Jesse Rawlins. Dermed får den uskyldige, halte, forsiktig og humane Rawlins skruppelløse, livsfarlige premiejegere i hælene. Men da blir dette også en føderal sak, en sak for U.S. Marshal Morgan Kane.

Dermed starter en dramatisk jakt der jegerne jager Rawlins og Kane jager både jegerne og Rawlins, i et håp om å nå ham før jegerne. Og da leserne endelig opplever at de to motpolene møtes blir det nesten som et vrengebilde av forholdet i forrige bok: «Killer» Kane. Denne gangen er det redningsmann Kane som må roe ned den forfulgte Rawlins, som nå er helt på tuppa. 

Kane klarer også å avsløre hva som ligger bak hele forfølgelsen: Et politisk komplott som den døde, animertes påtroppende guvernør-mann står bak. I boka ligger Kane med den animertes søster og konfronterer skurkene Pedro Valencia, Chess Benson, Irin Esquina den påtroppende guvernør-kjeltringen selv, Frank Drexel. Kane vinner.

Mottagelsen av boka 
Da $10 000 for Jesse Rawlins kom ut var Kane-serien fra 1966 utgitt i nokså normale pocket-opplag på 12-16000, men fra 1969 hadde forlaget merket en økende interesse, og ifølge forleggeren Finn Arnesen hadde den «virkelige rakettferden mot kjempeopplagene» startet da $10 000 for Jesse Rawlins kom ut i 1970. Nå trykket man . 

Da Kane-serien for alvor slo an måtte $10 000 for Jesse Rawlins utover i 1970-årene trykkes i stadig nye opplag. Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. Boka kom i Sverige i 1975 på B. Wahlströms Bokförlag som Jakten på Jesse Rawlins 
og året etter i Danmark på Winther som 10 000 dollars for Jesse Rawlins. 
I Finland kom den i 1977 på Otava som 10 000 dollaria Jesse Rawlinsista. 
Også Island fikk sin Prenthusið-utgave som 10 Þúsund dollarar fyrir Jesse Rawlins.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet $10 000 for Jesse Rawlins i et dobbeltbind, i bok nr. 28, sammen med «Killer» Kane. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom $10 000 for Jesse Rawlins i 2006 som bok 54 i bind 53–54. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2014 som bok nr. 57 i serien, en utgivelse som i 2016 ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 57 i serien er ført videre i senere utgivelser, som i Cappelen Damms lydbokversjon fra 2021, lest inn av Torgeir Reiten

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 190–191.

Eksterne lenker 
 $10 000 for Jesse Rawlins hos Nasjonalbiblioteket

Norske romaner
Morgan Kane
Bøker fra 1970